കൃഷ്ണമൃഗത്തെ വേട്ടയാടിക്കൊന്ന കേസിൽ ജയിലിലായ സൽമാൻ ഖാന് വിവിഐപി സൌകര്യങ്ങൾ നൽകിയെന്ന് ആരോപണം . ജയിലിൽ എയർ കൂളറും സിഗരറ്റും ലഭ്യമാക്കിയെന്നാണ് ആരോപണം . ജയിലിലെ മറ്റ് തടവുകാർക്ക് നൽകാത്ത സൌകര്യങ്ങളാണ് സൽമാൻ ഖാന് നൽകിയതെന്ന് ഇന്ത്യ ടുഡേ റിപ്പോർട്ട് ചെയ്യുന്നു . ജയിലിലായ ആദ്യ ദിവസം സൽമാൻ ഖാൻ കഴിഞ്ഞത് എയർ കണ്ടീഷൻ ചെയ്ത വീഡിയോ കോൺഫറൻസ് മുറിയിലായിരുന്നുവെന്നാണ് റിപ്പോർട്ട് . അവിടെ ടിവി സൌകര്യമുണ്ടായിരുന്നു . ഉന്നത ഉദ്യോഗസ്ഥർ പാതിരാത്രി വരെ സൽമാൻ ഖാന് ഒപ്പമുണ്ടായിരുന്നു . ഡെപ്യൂട്ടി ഇൻസ്പെക്ടർ ജനറലുടെ കുടുംബം സൽമാൻ ഖാനെ സന്ദർശിക്കാനെത്തി . അവരുടെ കുട്ടികൾക്കൊപ്പം സെൽഫി എടുക്കാനും സമ്മതം നൽകി . സെൽഫി മാത്രവുമല്ല സമയപരിധി കഴിഞ്ഞും സൽമാൻ ഖാനെ കാണാൻ സന്ദർശകർക്ക് അവസരം നൽകി . സൽമാൻ ഖാന് സിഗരറ്റ് എത്തിച്ചുകൊടുത്തു . വ്യായാമം ചെയ്യാനുള്ള സൌകര്യങ്ങളും നൽകിയെന്ന് റിപ്പോർട്ടിൽ പറയുന്നു . എന്നാൽ ആരോപണങ്ങൾ തെറ്റാണെന്ന് ജയിൽ അധികൃതർ പറഞ്ഞു . അതേസമയം സൽമാൻ ഖാന് ഉപാധികളോട് കോടതി ഇന്ന് ജാമ്യം നൽകി . 25000 രൂപയുടെ രണ്ട് ആൾ ജാമ്യത്തിലും അനുമതിയില്ലാതെ രാജ്യം വിടരുതെന്ന് എന്ന വ്യവസ്ഥകളോടെയുമാണ് ജാമ്യം നൽകിയത് .